Stormen Helga er nu gået i land. Der er fuld storm på kysten mellem Hirtshals og Skagen.

Stormen Helga raser nu officielt i Nordjylland. Der er på nuværende tidspunkt fuld storm i området omkring Hirtshals, hvor den gennemsnitlige vindstyrke på Hirtshals Havn klokken 10 var 26,7 meter i sekundet. Det er også blevet til vindstød af orkanstyrke. På havnen har vindstødende således nået hastigheder af 32,9 meter i sekundet, hvilket er grænsen for orkanstyrke. Det skriver TV2 Vejret. Vindhastighederne gør, at der er tale om en regulær storm. For at det kan kategoriseres som en storm, skal middelvinden nemlig ligge over 24,5 meter i sekundet, hvilket den gør i Hirtshals. Der er ligeledes meldt om vindstød på 31,8 meter i sekundet i Skagen og 31,9 meter i sekundet i Frederikshavn. Begge dele er stærk storm. Stormen fortsætter de kommende timer. Det forventes at den kulminerer mellem klokken 11 og klokken 12.